རྒན་པ་མང་པོ་ཞིག་ཞོགས་རྩལ་སྦྱོང་རྒྱུར་དགའ་བས།དུས་རྒྱུན་ལ་ལས་གླུ་དབྱངས་ལེན་པ་དང་ལ་ལ་ཞབས་བྲོ་འཁྲབ་པ་སོགས་ཀྱི་ཞོགས་སྦྱོང་ལ་ཞུགས་པར་མ་ཟད།དགོང་སྔ་ཉལ་དང་ནངས་སྔ་ལངས་བྱེད་པའི་གོམས་སྲོལ་ལེགས་པོའང་ཆགས་ཡོད།ཡིན་ན་ཡང་དུས་ཆེན་རེར་སླེབས་དུས་བུ་ཕྲུག་ཚང་མ་ཕ་མའི་གམ་དུ་ལོག་ནས་དུས་ཆེན་ལ་རྟེན་འབྲེལ་ཞུ་བ་ཡིན།རྒན་པ་རྣམས་ལ་མཚོན་ན་ཁྱིམ་མི་ལྷན་འཛོམས་བྱུང་བ་ནི་དགའ་འོས་པ་ཞིག་ཡིན་པས་དུས་ཆེན་སྐབས་ཀྱི་ལྷན་འཛོམས་ཉམས་སུ་མྱོང་ཆོག་ཆོག་ཡིན་མོད།འོན་ཀྱང་ཞོགས་སྦྱོང་དང་ངལ་གསོའི་དུས་ཚོད་ལ་འགོར་འགྱངས་བྱེད་མི་རུང་ལ།ཐང་ཆད་དུ་དེ་བས་ཀྱང་འཇུག་མི་རུང་།དུས་ཆེན་གྱི་སྐབས་སུ་ན་གཞོན་རྣམས་མཚན་འཁྱོོངས་རོལ་རྩེད་བྱེད་རྒྱུར་དགའ་བས།རྒན་པ་ཁ་ཤས་ཤིག་ཀྱང་དེ་ལ་སྤྲོ་བ་ལངས་ཏེ་མཚན་སྐྱེལ་བ་རེད།དེ་ནི་རྒན་པ་རྣམས་ལ་མཚོན་ན་འཛེམ་བྱ་ཆེན་པོ་ཞིག་ཡིན།གསོ་རིག་ཆེད་མཁས་པས་མཚམས་སྦྱོར་བྱས་པ་ལྟར་ན།ན་གཞོན་ཚོའི་སྐྱེ་དངོས་དུས་ཚོད་དེ་ལས་སྒྲུབ་དང་ངལ་གསོའི་དུས་ཚོད་དཀྲུག་པའི་དབང་གིས་འཁྲུགས་ནའང་མྱུར་དུ་སླར་གསོ་འབྱུང་ཐུབ་མོད།འོན་ཀྱང་རྒན་པ་རྣམས་ཀྱི་སྐྱེ་དངོས་དུས་ཚོད་འཁྲུགས་ཚེ་སླར་གསོ་ཤིན་ཏུ་འབྱུང་དཀའ།སྐྱེ་དངོས་དུས་ཚོད་འཁྲུགས་ཚེ་ཀླད་པའི་སྲོལ་འགྲོས་འཁྲུགས་པ་དང་ཕོ་རྒྱུའི་འཇུ་སྟོབས་ཉམས་པར་མ་ཟད།ནང་གི་ཟགས་ཐོན་ལ་འགྱུར་ལྡོག་བྱུང་ནས་མགོ་ཡུ་འཁོར་བ་དང་ལུས་སྟོབས་ཉམས་པ།དང་ག་འགག་པ་སོགས་ཀྱི་ནད་རྟགས་མངོན་སྲིད།དེ་བས།རྒན་པ་རྣམས་ལ་དྲན་སྐུལ་ཞིག་བྱེད་རྒྱུ་ཡོད་པ་ནི།དུས་ཆེན་དང་ཁྱིམ་མི་མཉམ་འཛོམས་ཀྱི་སྐབས་སུའང་ལས་སྒྲུབ་དང་ངལ་གསོའི་དུས་ཚོད་དཀྲུག་མི་རུང་ངོ་།།